ภูษาศิลป์ จากท้องถิ่นสู่สากล เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถพระบรมราชชนนีพันปีหลวง
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากการที่รัฐบาลมอบหมายให้กระทรวงวัฒนธรรม จัดงานเฉลิมพระเกียรติสมเด็จพระนางเจ้าสิริกิติ์  พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 โดยกำหนดจัดงานภูษาศิลป์ จากท้องถิ่นสู่สากล” เพื่อน้อมสำนึกในพระมหากรุณาธิคุณ ที่ทรงประกอบพระราชกรณียกิจการอนุรักษ์ผ้าไทยและผ้าท้องถิ่นสร้างชื่อเสียงในเวทีโลก โดยความร่วมมือภาคีเครือข่ายทางวัฒนธรรม กำหนดจัดระหว่างวันที่ 11-14 สิงหาคม 2565 ณ รอยัลพารากอน ฮอลล์  ชั้น 5  ศูนย์การค้าสยามพารากอน กิจกรรมภายในงาน ประกอบด้วย นิทรรศการเฉลิมพระเกียรติ นิทรรศการผ้าไทยลายอัตลักษณ์ 76 จังหวัด นิทรรศการผลิตภัณฑ์วัฒนธรรมไทย นิทรรศการผ้าไทยร่วมสมัย การเสวนาวิชาการ การสาธิต การจำหน่ายผ้าไทยและผลิตภัณฑ์จากผ้า การจัดทำหนังสือ “ผ้าไทยลายอัตลักษณ์ 76 จังหวัด การแสดงศิลปวัฒนธรรมไทย การแสดงจินตลีลาพัสตราภรณ์ : มโนราห์บัลเลต์ และการขับร้องดนตรี  วงเฉลิมราชย์ การแสดงแบบผ้าไทยลายอัตลักษณ์และการแสดงแบบผ้าไทยร่วมสมัย การเจรจาทางธุรกิจ ทั้งภายในประเทศและต่างประเทศ รวมไปถึงการสาธิตการทอผ้า การออกร้านจำหน่ายผลิตภัณฑ์ผ้าไทย เสวนาวิชาการเกี่ยวกับการพลิกฟื้นผ้าไทย ฝ่าวิกฤต สร้างรายได้ ส่งผลดีต่อเศรษฐกิจของประเทศคาดว่าการจัดงานครั้งนี้จะเกิดการเจรจาธุรกิจระหว่างชุมชน ผู้ประกอบการกับนักลงทุนทั้งชาวไทยและต่างชาติจำนวนมาก สร้างงาน สร้างรายได้ กระตุ้นเศรษฐกิจฐานรากแก่ชุมชนและประเทศ ยกระดับผ้าไทยสู่สากล ทั้งยังเป็นการสืบสาน ต่อยอดผ้าไทยและร่วมให้กำลังใจให้ชุมชนกลุ่มทอผ้าให้ผลิตผ้าไทย ที่ทรงคุณค่าความเป็นไทยสืบต่อไป